છેલ્લો જીવતો માણસ જો એ ન હોય, તો ઝવેરી વલ્કન, તેની પત્ની અને પુત્રની તકો ઘણી ઉજળી હતી! છેલ્લા કેટલાક મહિનાઓથી વલ્કન પ્રોગ્રેસ ફેક્ટરીમાં કામ કરતો હતો. ભવિષ્યમાં શું બનવાનું છે તે એ બરાબર જાણતો હોવાથી પોતાના કોટની સિલાઈમાં બે વર્ષથી સંઘરી રાખેલા એક હીરા સાથે એણે ફેક્ટરીના જર્મન નિરીક્ષક અંકલબાકનો સંપર્ક સાધ્યો હતો. “હેર અંકલબાક,” વલ્કને નિરીક્ષકને વિનંતી કરતાં કહેલું, “મને તો જ્યાં મોકલે ત્યાં જવા માટે હું તૈયાર છું, પરંતુ મારી પત્ની આ બધી ધમાલ અને હિંસા ખમી શકે તેમ નથી. એટલે અમે ત્રણેય આજની રાત યહૂદી પોલીસ સ્ટેશનમાં મારા ઓળખીતા કોઈ યહૂદી પોલીસના સંરક્ષણ હેઠળ રહીએ, અને આવતી કાલે દિવસે તમે આવીને કોઈક રીતે, અમને ઈજા ન પહોંચે એ રીતે પ્લાઝોવ મોકલી શકો તો તમારી ખુબ-ખુબ મહેરબાની!”